CELEX: 32010R0220
Language: sk
Date: 2010-03-16 00:00:00
Title: Nariadenie Komisie (EÚ) č. 220/2010 zo 16. marca 2010 , ktorým sa prijíma program modulov ad hoc na roky 2013 až 2015 pre výberové zisťovanie pracovných síl stanovené v nariadení Rady (ES) č. 577/98 (Text s významom pre EHP)

17.3.2010   
            
            
               SK
            
            
               Úradný vestník Európskej únie
            
            
               L 67/1
            
         NARIADENIE KOMISIE (EÚ) č. 220/2010
   zo 16. marca 2010,
   ktorým sa prijíma program modulov ad hoc na roky 2013 až 2015 pre výberové zisťovanie pracovných síl stanovené v nariadení Rady (ES) č. 577/98
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho článok 4 ods. 2,
   keďže:
   
               (1)
            
            
               V súlade s nariadením (ES) č. 577/98 je potrebné presne stanoviť prvky programu modulov ad hoc na roky 2013 až 2015.
            
         
               (2)
            
            
               V niektorých sektoroch s vysokým rizikom pracovných úrazov alebo chorôb z povolania a ďalších zdravotných problémov súvisiacich s prácou, na ktoré sa však obvykle nevzťahujú alebo úplne nevzťahujú vnútroštátne systémy sociálneho zabezpečenia, ako napríklad Rybolov a akvakultúra (divízia 03 NACE rev. 2), Ťažba a dobývanie (sekcia B NACE rev. 2) alebo Zdravotníctvo a sociálna pomoc (sekcia Q NACE rev. 2), sú potrebné dodatočné zdroje (2).
            
         
               (3)
            
            
               Nový modul ad hoc o pracovných úrazoch a zdravotných problémov súvisiacich s prácou poskytne významnú pridanú hodnotu k informáciám, ktoré možno získať z európskej štatistiky pracovných úrazov (European Statistics on Accidents at Work – ESAW) a európskej štatistiky chorôb z povolania (European Occupational Diseases Statistics – EODS), čo najmä umožňuje dať do priamej súvislosti údaje o úrazoch a chorobách z povolania so situáciou ľudí na trhu práce a získať informácie o vznikajúcich rizikách (napr. zdravotných problémoch súvisiacich s prácou, ktoré nie sú vo vnútroštátnych právnych predpisoch uznané za choroby z povolania).
            
         
               (4)
            
            
               Európska stratégia zamestnanosti plne odráža potrebu zohľadniť pracovné aspekty prisťahovalectva, najmä potrebu zlepšiť situáciu migrujúcich osôb na trhu práce. Usmernenia politík zamestnanosti, prijaté rozhodnutím Rady 2008/618/ES (3), ktoré sú integrálnou súčasťou súboru integrovaných usmernení, ktorý bol vytvorený na podporu rastu a zamestnanosti v Európe ako súčasť obnovenej Lisabonskej stratégie, vyzývajú k tomu, aby sa venovala osobitná pozornosť výraznému zníženiu rozdielu v zamestnanosti znevýhodnených osôb vrátane rozdielu medzi občanmi tretích krajín a občanmi EÚ. Tieto usmernenia výslovne stanovujú, že boj proti diskriminácii a integrácia prisťahovalcov sú nevyhnutné a vyzývajú k vhodnému riadeniu ekonomickej migrácie s cieľom zlepšiť prispôsobenie sa potrebám trhu práce. Zodpovedajúce údaje na monitorovanie uvedených záležitostí sú veľmi dôležité najmä z dôvodu, že vzhľadom na starnutie pracovnej sily EÚ a predpokladaný nedostatok kvalifikovaných síl bude v nasledujúcich rokoch naďalej rásť potreba zamestnávať migrujúcich pracovníkov.
            
         
               (5)
            
            
               V súvislosti s prebiehajúcou diskusiou o flexiistote a výslovnou potrebou väčšej adaptability tak podnikov, ako aj pracovníkov v Európe, čo predstavuje kľúčový bod zdôraznený v európskej stratégii zamestnanosti a v usmerneniach politík zamestnanosti, je nutné mať k dispozícii údaje z rozsiahleho európskeho zisťovania týkajúceho sa rozsahu uplatňovania rôznych foriem nových spôsobov organizácie práce, rozvrhnutia pracovného času a skúseností pracovníkov s nimi.
            
         
               (6)
            
            
               Ustanovenia tohto nariadenia sú v súlade so stanoviskom Výboru pre Európsky štatistický systém,
            
         PRIJALA TOTO NARIADENIE:
   Článok 1
   Týmto sa prijíma program modulov ad hoc na roky 2013 až 2015 pre výberové zisťovanie pracovných síl stanovený v prílohe.
   Článok 2
   Toto nariadenie nadobúda účinnosť siedmym dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. marca 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 77, 14.3.1998, s. 3.
   
      (2)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov na tému Zlepšenie kvality a produktivity práce: stratégia Spoločenstva v oblasti zdravia a bezpečnosti pri práci na obdobie rokov 2007 – 2012, prijaté 21.2.2007 – KOM(2007) 62.
   
      (3)  Ú. v. EÚ L 198, 26.7.2008, s. 47.
   
      PRÍLOHA
      
         VÝBEROVÉ ZISŤOVANIE PRACOVNÝCH SÍL
      
      
         Viacročný program modulov ad hoc
         
      
      1.   PRACOVNÉ ÚRAZY A INÉ ZDRAVOTNÉ PROBLÉMY SÚVISIACE S PRÁCOU
      Zoznam premenných: bude vymedzený do decembra 2011.
      Referenčné obdobie: rok 2013. Členské štáty môžu poskytnúť údaje za všetkých 52 týždňov alebo za druhý štvrťrok.
      Dotknuté členské štáty a regióny: budú vymedzené do decembra 2011.
      Reprezentatívnosť výsledkov: bude vymedzená do decembra 2011.
      Úplnosť výberového súboru modulu ad hoc: Výberový súbor modulu ad hoc by mal spĺňať požiadavky stanovené v bode 4 prílohy I k nariadeniu Komisie (ES) č. 377/2008 (1), t. j. výberový súbor používaný na zber údajov o moduloch ad hoc musí poskytovať údaje aj o štrukturálnych premenných.
      Zasielanie výsledkov: do 31. marca 2014.
      2.   POSTAVENIE MIGRANTOV A ICH PRIAMYCH POTOMKOV NA TRHU PRÁCE
      Zoznam premenných: bude vymedzený do decembra 2012.
      Referenčné obdobie: rok 2014. Členské štáty môžu poskytnúť údaje za všetkých 52 týždňov alebo za druhý štvrťrok.
      Dotknuté členské štáty a regióny: budú vymedzené do decembra 2012.
      Reprezentatívnosť výsledkov: bude vymedzená do decembra 2012.
      Úplnosť výberového súboru modulu ad hoc: Výberový súbor modulu ad hoc by mal spĺňať požiadavky stanovené v bode 4 prílohy I k nariadeniu Komisie (ES) č. 377/2008, t. j. výberový súbor používaný na zber údajov o moduloch ad hoc musí poskytovať údaje aj o štrukturálnych premenných.
      Zasielanie výsledkov: do 31. marca 2015.
      3.   ORGANIZÁCIA PRÁCE A ROZVRHNUTIE PRACOVNÉHO ČASU
      Zoznam premenných: bude vymedzený do decembra 2013.
      Referenčné obdobie: rok 2015. Členské štáty môžu poskytnúť údaje za všetkých 52 týždňov alebo za druhý štvrťrok.
      Dotknuté členské štáty a regióny: budú vymedzené do decembra 2013.
      Reprezentatívnosť výsledkov: bude vymedzená do decembra 2013.
      Úplnosť výberového súboru modulu ad hoc: Výberový súbor modulu ad hoc by mal spĺňať požiadavky stanovené v bode 4 prílohy I k nariadeniu Komisie (ES) č. 377/2008, t. j. výberový súbor používaný na zber údajov o moduloch ad hoc musí poskytovať údaje aj o štrukturálnych premenných.
      Zasielanie výsledkov: do 31. marca 2016.
      
         (1)  Ú. v. EÚ L 114, 26.4.2008, s. 57.